Neil A. Armstrong Flight Research Center
Store norske leksikon,Teknologi og industri,Romvirksomhet,Rominfrastruktur
Neil A. Armstrong Flight Research Center er et forskningssenter som tilhører den amerikanske romorganisasjonen NASA. Senteret er spesielt engasjert i prøving av fly og bemannede romfartøyers aerodynamiske egenskaper samt teknologiske systemers tilpasning til mennesket. Hadde ansvaret for romfergens glideprøveprogram i 1977.
Forskningssenteret ligger i Mojaveørkenen ved Edwards Air Force Base i California, cirka 100 km nord for bykjernen i Los Angeles. Fram til 1. mars 2014 het senteret Hugh L. Dryden Flight Research Center, som i mars 1976 ble oppkalt etter Hugh Latimer Dryden (1898–1965), sjef for den flytekniske forskningsorganisasjonen NACA fra 1949 til 1958 og nestsjef i NASA fra 1958 til 1965. Les mer i Store norske leksikon romfart